b'\n_START_ARTICLE_\nKamfeeni\n_START_SECTION_\nOminaisuudet ja esiintyminen luonnossa\n_START_PARAGRAPH_\nHuoneenl\xc3\xa4mp\xc3\xb6tilassa kamfeeni on valkoista kiteist\xc3\xa4 ainetta ja sill\xc3\xa4 on kamferia muistuttava ominaishaju. Yhdiste ei liukene veteen, mutta liukenee moniin orgaanisiin liuottimiin kuten etanoliin, dietyylieetteriin, kloroformiin ja sykloheksaaniin. Kuumennettaessa kamfeeni sublimoituu helposti ennen sulamispistett\xc3\xa4\xc3\xa4n. Kuumennettaessa hapen l\xc3\xa4sn\xc3\xa4 ollessa kamfeeni hapettuu my\xc3\xb6s helposti kamfeniloniksi. Karboksyylihappojen kanssa reagoidessaan yhdiste muodostaa isobornyyliestereit\xc3\xa4. Kamfeeni on kiraalinen ja optisesti aktiivinen yhdiste ja siit\xc3\xa4 tunnetaan (+)- ja (-)-enantiomeerit._NEWLINE_Kamfeenin molempia enantiomeereja esiintyy lukuisien kasvien eteerisiss\xc3\xa4 \xc3\xb6ljyiss\xc3\xa4. Sit\xc3\xa4 esiintyy muun muassa havupuissa ja se on yksi t\xc3\xa4rp\xc3\xa4tin ainesosista, useissa laakerikasveissa, sitruksissa, sitruunaruohossa ja inkiv\xc3\xa4\xc3\xa4riss\xc3\xa4.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nKamfeenia valmistetaan l\xc3\xa4htem\xc3\xa4ll\xc3\xa4 pineenist\xc3\xa4. Pineeni voidaan joko kloorata isobornyylikloridiksi, joka reagoi Wagner\xe2\x80\x93Meerwein-toisiintumisella kamfeeniksi tai isomeroitumisreaktiolla, jossa katalyyttin\xc3\xa4 toimii titaanidioksidi tai kulta adsorboituneena alumiinioksidin pinnalle. Sivutuotteena j\xc3\xa4lkimm\xc3\xa4isess\xc3\xa4 prosessissa voi muodostua trisykleeni\xc3\xa4._NEWLINE_Kamfeenia k\xc3\xa4ytet\xc3\xa4\xc3\xa4n ainesosana hajusteissa. Siit\xc3\xa4 valmistetaan my\xc3\xb6s hajusteissa k\xc3\xa4ytett\xc3\xa4vi\xc3\xa4 yhdisteit\xc3\xa4 kuten isobornyyliasetaattia, isoborneolia, kamferia ja isobornyylisykloheksanolia. Yhdiste voidaan kloorata hy\xc3\xb6nteismyrkkyn\xc3\xa4 k\xc3\xa4ytetyksi toksafeeniksi.'